गैंगरेप के दौरान पेट में थी, अब मां की लड़ाई लड़ने की कर रही तैयारी
Bilkis Bano's Daughter Fathima Seeking Admission in Law College - Gujarat Riots Survivor  5 जुलाई, 2002 दोपहर के वक्त पैदा हुई 
बिलकिस की बेटी फातिमा इस साल लॉ कॉलेज में एडमिशन लेने की तैयारी कर रही है।
5 महीने की प्रेग्नेंट बिलकिस बानो का 3 मार्च 2002 को एक बार नहीं, कई बार रेप हुआ। अब तक जो पता था, उसके मुताबिक बिलकिस का अजन्मा बच्चा नहीं बच पाया था। हालांकि अब एक चौंकाने वाली जानकारी सामने आई है कि बिलकिस की कोख में जो बच्चा था, वो बच गया। 4 महीने बाद वो मां बनीं और एक बच्ची पैदा हुई।
ऊपर दिया डिस्क्रिप्शन है, बिलकिस की उस बेटी का, जिसने वो क्रूरता बिलकिस के गर्भ में झेली थी। मां का गैंगरेप हुआ, उसके हाथ-पांव तोड़ दिए गए, फातिमा फिर भी बच गई।
बिलकिस ने उसे गोधरा के जिला अस्पताल में जन्म दिया। 5 जुलाई, 2002 को दोपहर के वक्त पैदा हुई फातिमा इस साल लॉ कॉलेज में एडमिशन लेने की तैयारी कर रही है। हमने बिलकिस से अपने एक सूत्र के जरिए बात की। सवाल था- क्या बिलकिस बच्ची को एडवोकेट बनाना चाहती हैं?
जवाब मिला- 'हां, दरअसल बच्ची का जन्म ही उस कानूनी लड़ाई के शुरुआती दौर में हुआ, जिसे वे आज तक लड़ रही हैं। इसलिए बिलकिस उसे वकील बनाना चाहती हैं।'
चश्मदीद बच्चे ने सुनाई थी रोंगटे खड़े करने वाली कहानी
27 फरवरी को गोधरा कांड हुआ, इसके बाद 28 फरवरी से 4 मार्च के बीच बिलकिस के साथ जो हुआ, उसकी कहानी हमें इस घटना में बचे इकलौते चश्मदीद गवाह सद्दाम ने भी सुनाई। सद्दाम तब सिर्फ 7 साल के थे।
सद्दाम की कहानी के मुताबिक, उस वक्त 20 साल की बिलकिस दंगाइयों से रहम की भीख मांग रही थी। उसने उन्हें प्रेग्नेंट होने का हवाला भी दिया, खुदा का वास्ता दिया, लेकिन उन्होंने एक न सुनी। दंगाइयों के सिर पर मौत इस कदर सवार थी कि उन्होंने उसकी साढ़े तीन साल की बच्ची को पत्थर पर पटककर मार डाला। उस दिन कुल 14 लोगों की हत्या हुई। इनमें 2 दिन की मासूम बच्ची समेत 8 नाबालिग भी शामिल थे।
बिलकिस की एक बच्ची को तो दंगाइयों ने मार दिया था, लेकिन उसके गर्भ में जो बच्ची थी, वो बच गई। खतरा इतना बड़ा था कि उसका जिक्र पहले कभी किसी ने नहीं किया। खतरा आज भी है, क्योंकि बिलकिस के दोषी रिहा हो गए हैं। बिलकिस की बेटी अब खुद एडवोकेट बनने का सफर शुरू करने वाली है। उसकी 2 बहनें और 2 भाई भी हैं।
‘हम उसे लॉयर बनाएंगे, सुरक्षा को लेकर अब भी परेशान’
बिलकिस की लड़ाई में शुरुआत से साथ रहे मुख्तार मोहम्मद ने बताया, 'फातिमा या दूसरे बच्चों के सामने बिलकिस और उनके पति उस हादसे का जिक्र तक नहीं करते, लेकिन यह हादसा ऐसा है जिसे छिपाया भी नहीं जा सकता। फिर फातिमा तो अब बालिग है।'
बिलकिस की वकील शोभा गुप्ता कहती हैं, 'हम उसे लॉयर बनाएंगे। जो कुछ भी मदद हमसे हो पाएगी करेंगे। इस साल बस उसे लॉ कॉलेज में एडमिशन लेना है। हालांकि उसकी सुरक्षा को ध्यान में रखते हुए हमारे लिए उसके बारे में बहुत कुछ बताना मुमकिन नहीं है।'
हमारे एक सूत्र ने बताया, 'वह बच्ची बेहद खुशमिजाज और बहादुर भी है। वह बिलकिस के साथ ही रहती है। बिलकिस या उनके पति याकूब घर में इस केस के बारे में जिक्र नहीं करते। ये पक्का है कि उसे सब कुछ पता है, पर चर्चा वो भी नहीं करती।'
दोषियों की रिहाई को सुप्रीम कोर्ट में चुनौती... 
CBI जांच और 15 साल तक कोर्ट-कचहरी के बाद मई 2017 में बॉम्बे हाईकोर्ट ने बिलकिस के 11 दोषियों को उम्रकैद की सजा सुनाई थी। अगस्त, 2022 में गुजरात सरकार ने सभी को रिहा कर दिया। रिहाई पर सवाल उठे, तो दोषियों के अच्छे व्यवहार का हवाला दिया गया।
30 नवंबर, 2022 को बिलकिस ने सरकार के इस फैसले को सुप्रीम कोर्ट में चुनौती दी। 27 मार्च, 2023 को कोर्ट ने गुजरात सरकार से दोषियों की रिहाई से जुड़े कागज पेश करने के लिए कहा था। इस पर आज यानी 18 अप्रैल,2023 को सुनवाई होनी है।
दोषियों की रिहाई के डॉक्यूमेंट्स में प्रेग्नेंसी और नाबालिगों की हत्या का जिक्र तक नहीं...
बिलकिस केस के 11 दोषी बीते साल 15 अगस्त को रिहा किए गए थे। ये सभी गोधरा उपजेल में बंद थे। उनकी रिहाई के तीन मुख्य आधार बने।
पहला- रेमिशन पॉलिसी (जिसके तहत सजा में छूट मिलती है) के मुताबिक, उम्रकैद की सजा में माफी के लिए कम से कम 14 साल जेल में रहना ही होता है। सभी दोषी 18 साल जेल में काट चुके थे।
दूसरा- जेल में दोषियों का व्यवहार
तीसरा- क्राइम का नेचर।
शोभा गुप्ता कहती हैं, 'ये तीन आधार तो माफी की अपील का अधिकार देते हैं। इसका यह कतई मतलब नहीं कि माफी मिलना पक्का है। इस मामले में तो लगता है कि यह न्यूनतम आधार ही रिहाई की गारंटी बन गए।'
क्या दोषियों की रिहाई से जुड़े डॉक्यूमेंट में क्राइम के नेचर का जिक्र है? इस पर वे कहती हैं, 'पूरे डॉक्यूमेंट में प्रेग्नेंट, माइनर, गैंगरेप और मरने वालों की संख्या का जिक्र तक नहीं है। ये बातें अपराध की श्रेणी, उसकी भयावहता का आधार हैं। डॉक्यूमेंट में लिखा है कि बिलकिस के साथ गैंगरेप हुआ, कुछ लोगों की हत्या कर दी गई। अपराध की क्रूरता बताने वाले सबसे गहरे शब्दों को हटा दिया गया।'
हादसे में बिलकिस ने मां, बच्ची, बहन, भाई, बुआ सबको खोया
एडवोकेट शोभा गुप्ता कहती हैं, 'इस हादसे में बिलकिस ने अपना सपोर्ट सिस्टम भी खो दिया। मां, बहन, बुआ, भाई सब खत्म हो गए। उसके पास तो अपना दुख बांटने के लिए भी कोई नहीं बचा। हम दुखी होते हैं तो अपनों के पास जाते हैं, बिलकिस के लिए तो यह रास्ता भी उस हादसे ने बंद कर दिया।'
3 मार्च 2002 को बिलकिस की 45 साल की मां हलीमा का गैंगरेप और फिर मर्डर हुआ, दो छोटी बहनों 8 साल की मुन्नी और 17 साल की मुमताज की हत्या, दो छोटे भाई 11 साल के इरफान और 13 साल के असलम की हत्या। चचेरी बहन शमीम का गैंगरेप और फिर हत्या।
शमीम की 2 दिन की बच्ची की हत्या। बिलकिस की 35 साल की बुआ अमीना की हत्या। 55 साल के मामा मजीद की हत्या। 40 साल की बुआ सुगरा बहन की हत्या। 50 साल के फूफा यूसुफ मूसा की हत्या। चचेरी बहनें 17-18 साल की मदीना और 16-17 साल की मुमताज मूसा की हत्या हुई।
'दोषी किस आधार पर रिहा किए, बिलकिस को अब तक जवाब नहीं मिला'
बिलकिस के घर से करीब 300 मीटर से लेकर 3 किलोमीटर तक सभी 11 दोषियों के घर हैं। इन सभी को उम्रकैद मिली। 15 अगस्त 2022 को सबको माफी दे दी गई। बिलकिस को इस बारे में तब पता चला, जब दोषियों के स्वागत की फोटो वायरल हुई।
शोभा गुप्ता कहती हैं कि ‘बिलकिस को उनकी रिहाई से पहले इस बारे में न तो जानकारी दी गई और न कोई नोटिस। बिलकिस ने फौरन RTI डाली। उसने यह जानना चाहा था कि आखिर इन दोषियों को कानून ने किस आधार पर माफ किया। वह पीड़ित है, उनकी रिहाई से उसके जीवन पर सीधा असर पड़ता है। उसकी सुरक्षा खतरे में आ जाती है, लेकिन उसे आज तक जवाब ही नहीं मिला।'
एडवोकेट कहती हैं, 'रिट पिटीशन के लिए भी हमें डॉक्यूमेंट बड़ी मुश्किल से मिले। सुप्रीम कोर्ट से रिक्वेस्ट करने के बाद दिशा-निर्देश जारी होने पर ही हमें डॉक्यूमेंट मिल पाए।'
15 अगस्त, 2022 को बिलकिस के दोषियों की रिहाई हुई, सितंबर में हमने उन जगहों से रिपोर्ट कीं, जहां बिलकिस की टोली पर हमला हुआ था। उन किरदारों से मिले, जिन्होंने बिलकिस की मदद की थी। 
1. तलवार-हंसिया लिए भीड़ ने हमें घेर लिया, उस जगह 6 औरतों का गैंगरेप हुआ, इनमें बिलकिस और मेरी अम्मी भी थीं
बिलकिस केस के बस दो ही जिंदा किरदार हैं, एक बिलकिस खुद और दूसरा घटना के वक्त महज 7 साल उम्र का बच्चा सद्दाम। सद्दाम पूरी घटना का अकेला चश्मदीद गवाह था। बिलकिस के साथ सद्दाम की अम्मी से भी रेप हुआ था। उस दिन को याद कर सद्दाम कहते हैं, 'मैं जब होश में आया तो अम्मी की छाती पर तलवारों के घाव थे। उनके तन पर एक भी कपड़ा नहीं था। मैं जोर-जोर से चिल्लाया, अम्मी उठो-अम्मी उठो, पर वे नहीं उठीं। वे मर चुकीं थीं'
पढ़िए पूरी खबर...
2. सुलेमान-अबेसी खाट नहीं भूले वो दिन, बिलकिस को रोक लेते तो 13 जिंदगियां बच जातीं
अपने गांव से भागते हुए बिलकिस बानो और उनकी टोली कुआंजर गांव पहुंची थी। उस वक्त गांव के सरपंच थे सुलेमान। वे उस दिन यानी 28 फरवरी को याद कर अब तक पछताते हैं। सुलेमान उस दिन गांव में नहीं थे। वे कहते हैं, 'मैं अगर उस दिन होता तो शायद यह हादसा ही न होता। बिलकिस बच जातीं। सब बच जाते।' कुआंजर से बिलकिस पत्थनपुर गांव पहुंची थीं। यहां उन्हें सरपंच अबेसी खाट से मदद मिली। अबेसी कहते हैं कि 'हम नहीं चाहते थे कि वे लोग यहां से जाएं, लेकिन वे नहीं रुके।'
पढ़िए पूरी खबर...
3. बिलकिस की बस्ती में ताले, रिहा हुए दोषियों के परिवार बोले- हमारी कोई नहीं सुनता
गांधीनगर से 194 किमी दूर दाहोद का रंधीकपुर बिलकिस बानो का मायका है। दोषियों के जेल से छूटने के बाद बिलकिस की बस्ती के लोग घर छोड़कर चले गए। यहां से एक-दो किमी के दायरे में सभी दोषियों के घर हैं। एक दोषी बाका भाई खीमा का बेटा पिता के बारे में पूछते ही भड़क गया। बोला- 'मेरी तो जिंदगी बर्बाद हो गई। सब ऐसे मिलने आते हैं, जैसे हम कोई अजूबा हों।' एक और दोषी राजू सोनी का बेटा कहने लगा, 'मीडिया उनके लिए है, उन्हें सुनने आती है। हमारा पक्ष सामने आए, यह मीडिया नहीं चाहती।'
पढ़िए पूरी खबर...
21 साल बाद भी जंग जारी, फिर बेटी को वकील बनाने का फैसला
दोषियों की रिहाई के 2 दिन बाद 17 अगस्त 2022 को बिलकिस की प्रतिक्रिया आई थी, '20 साल पहले जो सदमा मुझे लगा था, वह दोबारा ताजा हो गया। जिन्होंने मेरे परिवार और मेरी जिंदगी को बर्बाद कर दिया, मुझसे मेरी 3 साल की बच्ची छीन ली, वे सारे दोषी रिहा हो गए। मैंने जब ये सुना, मैं स्तब्ध रह गई। आज बस मैं इतना कह सकती हूं कि आखिर किसी औरत के लिए न्याय का अंत ऐसे कैसे हो सकता है।’
‘मैंने देश की सबसे बड़ी अदालत पर भरोसा किया। सिस्टम पर भरोसा किया। धीरे-धीरे मैंने उस सदमे के साथ रहना सीख लिया था। इन लोगों की रिहाई ने मेरी शांति को फिर से छीन लिया। न्याय व्यवस्था पर मेरे भरोसे को हिलाकर रख दिया। इतना अन्याय भरा फैसला लेने से पहले किसी ने मेरी सुरक्षा और मेरे बारे में पूछा तक नहीं। मैं गुजरात सरकार से अपील करती हूं कि इस फैसले को वह वापस ले।'
उनकी वकील से हमने पूछा कि रिट पिटीशन के बाद आपके पास क्या विकल्प बचता है, अगर फैसला आपके पक्ष में नहीं आया तो फिर आगे क्या रास्ते हैं, उनका जवाब था, 'मैंने तो हारने के बारे में सोचा भी नहीं। हम ये लड़ाई जीतेंगे, जीत रहे हैं।'